﻿DIN VEACUL FANARIOT CĂTĂLINA CHELCU* MĂRTURII DESPRE PEDEPSIREA CELOR CE „S-AU FĂCUT CĂTANE” ÎN DOMNIA LUI MIHAI RACOVIŢĂ** Cronicile moldovene relatează, pe larg, evenimentele de la sfârşitul anului 1716 şi începutul celui următor, în legătură cu încercarea imperialilor şi stăruinţa boierilor potrivnici turcilor de a scoate ţara de sub influenţa Porţii. Acordarea preferenţială a dregă- toriilor în folosul rudelor şi apropiaţilor domnului Moldovei, Mihai Racoviţă, – „trecând cu vederea pe unii, care se cădea să aibă şi ei boierie şi care erau batjocoriţi de rudele lui”1 –, a dus, spune cronicarul, la „îndemnarea unora din boieri ca să-l viclenească şi ca să tragă şi pre alţii la tovărăşia lor”2, profitând de prezenţa „cătanelor”, a trupelor austriece, angajate în războiul cu turcii. Se încerca repetarea reuşitei, vremelnice, din Ţara Româ - nească, unde domnul Nicolae Mavrocordat fusese luat prizonier de un detaşament de cătane, cu complicitatea unor boieri munteni, la 25 noiembrie 1716, şi dus la Sibiu3. Capii rebelilor din Moldova au fost stolnicul Vasile Ceaurul şi Gheorghe Velicico sulgerul. Cel dintâi, nepot de frate al lui Gheorghe Ştefan vodă, urma, potrivit planurilor, să ocupe scaunul domnesc de la Iaşi 4. Demersul uneltitorilor a avut, iniţial, succes, pentru că au obţinut sprijin armat – „cam trei sute de unguri şi o sută de nemţi”, la care s-au mai adăugat şi „câţiva din tâlharii ţării”, „şi cu această oaste au venit în Moldova şi au ocupat mănăstirea numită Caşinul, punând acolo de pază câţiva ostaşi” 5. Numărându-se printre puţinele locuri fortificate ale ţării, mănăstirile apărau, în vremuri tulburi, atât obştea monahală şi bunurile acesteia, cât şi viaţa şi lucrurile de preţ ale unor fugari din calea răutăţilor. În episodul evocat de noi, incinta fortificată a mănăstirii Caşin s-a transformat dintr-un loc de refugiu într-un „cuib de tâlhari”, prin aşezarea acolo de către Vasile Ceaurul a taberei răsculaţilor6 (vezi anexa 1). Alegerea nu * Cercetător ştiinţific, Institutul de Istorie „A. D. Xenopol” al Academiei Române – Filiala Iaşi. ** Studiu finanţat din grantul UEFISCDI, cod proiect PN-II-RU-PD-2012-3-0417. 1 Cronica Ghiculeștilor . Istoria Moldovei î ntre anii 1695-1754, text grecesc însoţit de traducere româ - nească, cu prefaţă, introducere şi indice, ediţie îngrijită de Nestor Camariano și Ariadna Camariano-Cioran, Bucureşti, Editura Academiei, 1965, II, p. 197. 2 Letopiseţul Ţării Moldovei de la domnia lui Istrati Dabija voievod până la a treia domnie a lui Mihai Racoviţă voievod, atribuit lui Nicolae Muste, în Cronicele României sau Letopiseţele Moldovei și Valahiei, tom III, a doua ediţie, îngrijită de Mihail Kogălniceanu, Bucureşti, 1874, p. 124. 3 Constantin C. Giurescu, Istoria românilor, III, ediţie îngrijită de Dinu C. Giurescu, Bucureşti, Editura ALL Educational, 2003, p. 173. 4 A. D. Xenopol, Istoria românilor din Dacia traiană, vol. V, Iaşi, 1892, p. 50. 5 Letopiseţul Ţării Moldovei de la domnia lui Istrati Dabija voievod până la a treia domnie a lui Mihai Racoviţă voievod, p. 197. 6 Petronel Zahariuc, Ţara Moldovei în vremea lui Gheorghe Ştefan voievod (1653-1658), Iaşi, Editura Universităţii „Al. I. Cuza”, 2003, p. 512. Anuarul Institutului de Istorie „A. D. Xenopol”, t. LI, 2014, p. 73–79 74 CĂTĂLINA CHELCU a fost întâmplătoare, mănăstirea aflându -se în apropierea hotarului cu Transilvania, iar Vasile Ceaurul aparţinea familiei ctitorilor acestui aşezământ monahal. Mai mult, potrivit cronicarului, chiar şi egumenul mănăstirii Caşin, al cărui nepot, pe nume Dumitraşcu, fusese ars de viu pentru hiclenia sa, a fost alături de răzvrătiţi: „ca un superstiţios şi prost ce era, se înţelesese şi el cu generalul <căpitanul Francisc (Ferentz) Ernaut din Lorena> pentru distrugerea ţării”7. Printre „tâlharii”, adică boierii care se ridicaseră împotriva lui Mihail Racoviță voievod şi se hainiseră împotriva puterii suzerane s -au aflat şi mazilii, nemulţumiţi de politica fiscală a domnului, care le ştirbise din privilegii, impunându-i la dajdea ţărănească: „că scosese hârtii pre ţară şi pre mazili, dăjdi şi desetini pe mazili ţărăneşte”8. Restrângerea privilegiilor fiscale pe care le aveau mazilii a dus la îngroşarea numărului răsculaţilor, recrutaţi din rândul acestor mici boieri de ţară: „Deci câţi oameni şi câte casă boiereşti era dincolo de Siretiiu ţiinea toţi cu cătanele” 9; iar acest lucru a dus la „tâlhăret mult peste samă”, de care erau vinovate „poghiazuri cu cătane, cu moldoveni amestecaţi; agiungea de prăda pre la Fălcii şi pre Bârlad”10. În drum spre mănăstirea Cetăţuia, cu gândul prinderii domnului, retras între zidurile lăcaşului de cult, sunt eliberaţi din închisori „toţi tâlharii, şi pe acei care erau vinovaţi de omor, şi pe hainii care erau în toate temniţele încă de pe vremea lui Nicolae vodă pentru omorurile pe care le făcuseră împotriva turcilor pe timpul moscalilor” 11. Trupele austriece conduse de generalul Ferentz, cărora li s-au aliat această oaste de strânsură formată din mari boieri dornici de mărire, mazili nemulţumiţi de încălcarea privilegiilor şi răufăcători, au fost învinse de Mihai Racoviţă cu ajutorul tătarilor. Acestora din urmă, ca recompensă, li s-a dat voie să prade ţinutul dintre Siret şi munţi, făcând „mare stricăciune şi pustiire … în Ţara Moldovei, încât n-au rămas nici sat, nici mănăstire ce a fost peste Siret pe care să n-o fi prădat”12. Cât despre răzvrătiţi, niciunul n-a avut „un sfârşit bun”, cum spune Neculce 13. Vasile Ceaurul şi Gheorghe Velicico au pribegit în Transilvania şi, apoi, în Ţara Românească, unde au şi murit, iar mulţi au plătit cu averea şi viaţa, aşa cum s-a întâmplat cu marele spătar Dimitrie Cuza. Luarea 7 Letopiseţul Ţării Moldovei de la domnia lui Istrati Dabija voievod până la a treia domnie a lui Mihai Racoviţă voievod, p. 210. 8 Ion Neculce, Opere. Letopiseţul Ţării Moldovei şi O samă de cuvinte , ediţie critică și studiu intro- ductiv de Gabriel Ştrempel, Bucureşti, Editura Minerva, 1982, p. 658. 9 Ibidem . Complicitatea boierilor mazili la expediţiile de pradă ale soldaţilor străini, în cazul de faţă ruşi (moscali), exista încă şi în timpul lui Grigore Ghica voievod, aşa cum se arată într-un document din 22 iunie 1759: „[…] într-acea vreme, întâmplându-să a ave puternica Împărăţie, stăpânii noştri, oştire cu moscalii, venit-au oşti moschiceşti de au călcat şi pământul acesta a Moldovei, cu multă pradă şi jafuri între bieţii pământeni. Iar unii din mazili, precum şi dintr-altă prostime, nici de cum nu s-au supus poroncii şi învăţăturii ce li să da de cătră domnie, ca să nu să lunece nici unul la vre un haienlâc. Şi cum au văzut pe moscali, îndată s-au şi hainit, şi fără de nice o pricină s-au închinat la moscali, dintre carii fiind şi doi ficiori a lui Enăchiuţă vistiernic, anume Costantin, mai mare, şi Lupul. Care acestu Costantin, făcându-se căpitan de cătane, mai multe urâte fapte au făcut, jacuind pe peminteni şi muncindu-i. Încă cu nebunească fapta lor era să aducă ţara la mai mare primejdie şi robie”. În replică, domnul îi acuză de hainie, luându-le moşiile: „Ce dar pentru unii ca aceştii, cu mare dreptate s-au luat moşiile lor în sama domnească, ca a unor haini şi făcători de rele” (Documente privitoare la istoria oraşului Iaşi, volumul VI, Acte interne (1756-1770), editate de Ioan Caproşu, Iaşi, Editura „Dosoftei”, 2004, nr. 222). 10 Ion Neculce, op. cit., p. 659. 11 Letopiseţul Ţării Moldovei de la domnia lui Istrati Dabija voievod până la a treia domnie a lui Mihai Racoviţă voievod, p. 206. 12 Cronicul lui Neculai Chiparissa, în Cronicari greci care au scris despre români în epoca fanariotă, Bucureşti, 2003, p. 72. 13 Ion Neculce, op. cit., p. 684. MĂRTURII DESPRE PEDEPSIREA CELOR CE „S-AU FĂCUT CĂTANE” 75 moşiilor boierilor răzvrătiţi pe seama domniei, ca urmare a celei mai grave „fapte”, anume hiclenia, s-a petrecut şi în cazul lui Vasile Ceaurul: „moşiile Ceaurului le-au dat Mihai vodă altor boieri streini, iar nu neamului său”, pentru că „s-au închinat la cătane”, iar „cătanele au fost nişte tâlhari, şi pentru aceia li-au dat moşiile” spune Ion Neculce14. Judecata şi pedeapsa i-a ajuns din urmă nu doar pe marii boieri, ci şi pe cei mai de jos, care s-au alăturat ca mercenari austriecilor, mânaţi de furia încălcării drepturilor de către domn sau ispitiţi de prilejul vreunui câştig în urma jafului. În cele cinci documente pe care le supunem atenţiei, care sunt copii ale textelor originale datând din timpul domniei lui Mihai Racoviţă, redactate între anii 1717-1725, aflăm despre unul dintre aceşti părtaşi ai evenimentelor din 1716-1717, anume Lupaşcu, fiul preotului Solomon din Găgeşti, de pe Gârla Putnei, „care s-a făcut căpitan de cătane” și care, „dimpreună cu alţi tâlhari…, au făcut prăzi şi stricăciuni în ţară. Care mai pe urmă dintr -acel(e) fapte a lor răli a căzut şi ţara mai toată la robii” (vezi anexa 1). Participarea, alături de alţii, la încercarea de răsturnare a domnului Mihai Racoviţă din scaun, relatată de sursele narative, îl face vinovat de hiclenie, ceea ce atrage deposedarea lui de moşiile pe care le avea în stăpânire: „Şi lipsindu ca nişte vicleni şi din ţară ş -au perdut toat(e) moşiile în viclenii” – se arată în primul document redactat la 7 octombrie 1717. Cuprinsul primelor patru documente evocă pagubele produse lui Ştefan Pârvul pitar, despăgubirea acestuia de către domnie cu moşiile lui Lupaşcu, precum şi jud ecata cu un Dabija paharnic care îşi făcuse o moară pe un vad, pe Gârla Putnei, ce aparţinuse răzvrătitului Lupaşcu şi care intrase în stăpânirea lui Ştefan pitar prin despăgubirea acestuia de către domnie (vezi anexele 1-4). E drept că bunurile lui Lupaşcu erau într-o stare de degradare destul de avansată – „casă şi vii părăginite de câtva vremi” (vezi anexa 1) –, realitate ce-l îndemnase pe Dabija să pună stăpânire pe vadul de moară aflat în părăsire. În ultimul document, alcătuit la 20 iunie 1725, după m oartea pitarului păgubit, soţia sa, Sanda Pârvoaia, primeşte o nouă întărire pentru stăpânirea moşiei Găgeşti, de pe Gârla Putnei, amintindu-se, din nou, de drepturile pe care le are asupra acesteia ca urmare a faptului că „făcându multă pagubă şi jac Pârvului pitariului domnia me i-am dat ace moşiie cu ispisocu şi cu întărituri Sandii Pârvoaii ca să aibă a o vinde orcui ar găsî cu carte domnii mele şi nime din cine ar cumpăra ace moşiie să nu aibă nici o sâială, pentru căci domniia me i-am dat volniciie să o vândă orcui ar găsî şi nime să nu cutezi asta împotrivă, piste carte domnii meli ca să -ş(i) plineasc(ă) paguba ce au făcut ace cătană” (vezi anexa 5). Tâlharul Lupaşcu, dimpreună cu alţii - despre care cele cinci acte prezentate nu fac vorbire, dar despre care ştim din alte surse istorice - sunt pedepsiţi: o dată, pentru că s-au ridicat împotriva domnului şi a ţării 15, trebuind să suporte consecinţele celei mai grave infracţiuni din practica judiciară medievală, adică trădarea sau hiclenia, apoi pentru „stricăciunile” pricinuite locuitorilor, intrând, în acest fel, în rândurile infrac - torilor. Astfel de pagube a suferit şi Ştefan Pârvul pitar: „şăzând acole <la casa acestuia> i-au mâncat câteva vite, vaci şi boi. Aşijdere, şi pâni i -au luat: 100 merţi mălaiu şi 100 merţi păpuşoi şi 60 merţi de grâu”, pe care „le -u încărcat şi le-u dus la mănăstire, la Caşânu” (vezi anexa 1). În replică, domnul confiscă averea răzvrătiţilor: „Şi lipsindu ca nişte vicleni şi din ţară ş-au perdut toat(e) moşiile în viclenii” (vezi anexa 1). 14 Ibidem, p. 684-685. 15 Valentin Georgescu şi Valeriu Şotropa, vocea trădare, în Instituţii feudale din Ţările Române. Dicţionar, coordonatori Ovid Sachelarie şi Nicolae Stoicescu, Bucureşti, Editura Academiei, 1988, p. 473. 76 CĂTĂLINA CHELCU ANEXE 1. 1717 octombrie 7 Suret di pi uricu di la Ioan Mihaiu Racoviţi v(oie)vod din let 7226 <1717> oc(to)v(rie) 7. † Iw Miha6 Racovi]<ă> voev<o>d<a>, B<o>j<ïe6> m<i>l<o>st<ï6>, g<o>spod<a>r<\> Z<e>mli Mwldavsco6. Facim ştire cu această carte a domnii meli tuturor cui să cade a şti, iată că au vinit dinainti noastră şi dinainti a tuturor alor noştri moldovineşti boieri, a mari şi a mici, boieriul nostru, Ştefan Pârvul bin vel pitar, ş-au făcut mari jalobă pi Lupaşcu, fecior popii lui Solomon ot Găgeşti, de pi Gârla Putnii, cari acel Lupaşcu, făcându-s(e) căpitan di cătani, au mersu cu stegu lui la casa lui Şefan Pârvului pitar şi i-au făcut multă pagubă di bucati şi jacu, că şăzând acole i-au mâncat câteva vite, vaci şi boi. Aşijdere, şi din pâni i-au luat: 100 merţi mălaiu şi 100 merţi păpuşoi şi 60 merţi di grâu, di le-u încărcat şi le-u dus la mănăstire, la Caşânu, unde ţine cuibul, dinpreună cu alţi tâlhari, di au făcut prăzi şi stricăciuni în ţară. Cari mai pe urmă dintr -acel(e) fapte a lor răli a căzut şi ţara mai toată la robii. Şi lipsindu ca nişte vicleni şi din ţară ş-au perdut toati moşiili în viclenii. Deci şi acestu Lupaşcu, având pe Gârla Putnei casă şi vii părăginite de câtva vremi şi un vad de moară din sus de Găgeşti, le-m fost luat în sama domnescu, iar apoi am socotit împreună cu tot Sfatul nostru şi din osăbită a noastră milă am miluit cu aceste moşii ce scriiu mai sus pe d(u)m(nea)lui Ştefan Pârvul pitariul pentru a lui dreaptă slujbă şi mai vârtos pentru ace pagubă ce l-au sărăcit, ca să-i fie acel(e) cas(e) de pe Gârla Putnei şi viile şi acel vad de moară din sus de Găgeşti dreaptă ocină şi moşie, cu tot locul şi cu tot vinitu, din tot hotarul, şi uric stătătoriu, în veci, lui şi feciorilor lui şi nepoţilor lui danii şi miluire, în veci de veci. Pentru acei, şi în urma noastră, pe care va milui Dumn(e)zău cu domnii Ţărâi Moldovii, poftim să nu supere a noastră danii şi miluire, pentru căci şi în zilele domnilor celor vechi, cine s-au rădicat cu sabii asupra domnului şi ţărâi, ş-au perdut toate moşiile ce-au avut cu viclenii. Pentru acei, să aibă a întări asămin(e), pentru a sa vecinică pomenire. Aceasta am întărit, ca s(ă) să ştie. Iw Miha6 Racovi]<ă> voevod<a>1. † G(rigori) Coste <?> stolnic <m. p.>. † Axintii uric ar <m. p.>. ANI, Documente, 661/16. Copie. ________________ 1 Se indică locul peceţii. MĂRTURII DESPRE PEDEPSIREA CELOR CE „S-AU FĂCUT CĂTANE” 77 2. 1718 ianuarie 15 Suret asămine di pe luminată carte a mării sale Ioan Mihai Racoviţ(ă) voievod din let 7226 <1718> ghen(arie) 15. † Iw Miha6 Racovi]<ă> v<oe>voda, B<o>j<ïe6> m<i>l<o>st<ï6>, g<o>spod<a>r<\> Z<e>mli Mwldavsco6. Dat-am carte domnii meli boieriului nostru lui Ştefan Pârvul biv vel pit(ar) ca să fiie volnicu cu carte domnii meli a popri pe dumnealui Dabija biv vel jâc(nicer), starosti di Putna, dintr -un vad di moară di pe Gârla Putnii din Sus de Găgeşti, cari au fost a lui Lupaşcu, ficioru popii lui Solomon, ce -au fost căpitan di cătană şi pentru multă pagubă şi jac ce-au făcut el cu steagu lui la casa Pârvului pitariului i s-au dat aceli moşii cu uric Pârvului. Pentru aceea, Dabija jâc(nicer) să nu să amestece întru nimică la acel vad, nici la ace moşiie, ce să fiie oprit şi nime să nu ste împotriva cărţâi domnii mele. † G(rigori) Coste <?> stolnic <m. p.>.1 ANI, Documente, 405/142. Copie. Se indică locul peceţii. 3. 1718 august 7, Iaşi Suret de pe carte domnescu di la Ioan Mihaiu Racoviţi voievod, din let 7226 <1718> av(gust) 7. † Iw Miha6 Racovi]<ă> voevod<a>, B<o>j<ïe6> m<i>l<o>st<ï6>, g<o>spod<a>r<\> Z<e>mli Mwldavsco6. Facem ştire că s-au pârât de faţă înainte mele boieriul nostru Ştefan Pârvul pitariul cu Dabija păharnicu, dzicând Pârvul pitariul cum au mersu Lupaşcu, fecior popii lui Solomon de Găgeşti, la cas(e)le dumisali făcându-s(e) căpitan de cătane au mersu cu stegul şi i-au făcut multe stricăciuni de bucate ce-au avut şi i-au luat pâne de au încărcat-o de au dus-o la Caşinu, şi viti ce au găsit şi alte bucate. Şi jăluind Pârvul domnii mele pentru ace pagubă multă ce-au făcut de la cas(ă), domnii me m-am milostivit şi i-am dat casăli şi o vii a lui Lupaşcu şi moşii şi cu vadu de moară de acolo, de la Găgeşti, să aibă a li stăpâni pentru a lui pagubă ce i-au făcut Lupaşcu. Iar Dabija păharnicu s-au sculat în tării lui, neavând nici o treabă, şi au făcut moră pe acel vadu, de care lucru domnii me am socotit şi am giudecat să aibă Pârvul pitar a ţini acel vadu de moară şi alte ci-i s-au dat a lui Lupaşcu, cu bun(ă) pace, iar Dabija păharnicu să lipsascu dintr-acel vadu de moară, să n-aibă nicio treabă. Şi această pâră să nu mai pârască peste carte domnii mele. Aceasta scriem. † Saam g<o>sp<o>d<i>nă velel 1. Veriţ(ii) boieri vă Divan, netâmplându-s(e) vel log(o)f(ă)t. † G(rigori) Coste <?> stolnic <m. p.>. † Vasili Neagul uricar <m. p.>. ANI, Documente, 401/13. Copie. Se indică locul peceţii. 78 CĂTĂLINA CHELCU 4. 1719 martie 20 Suret asămini di pi luminat(ă) carte g(os)p(o)d a mării sali Mihaiu Racoviţ(ă) voi(e)vod din velet 7227 <1719> marti(e) 20. † Iw Miha6 Racovi] ă voevod<a>, Boj<ïe6> mil<o>st<ï6>, g<o>s<po>d<a>r<\> Z<e>mli Mwldavscoi. Dat-am carte domnii mele boieriului nostru Pârvul pitariului să fie volnicu cu carte domnii mele a opri ş-a ţine o moară ce au făcut-o Dabije păharnicul pe moşii lui Lupaşcu, feciorul popii lui Solomon, care ace moşii i s-au dat Pârvului pitariului cu giudecată de la Divanu pentru multă pagubă ce au făcut Lupaşcu, fecior popii, la casa Pârvului, fiind căpitan de cătane, cu casă şi cu viia şi cu vadu de moară pe Gârla Punei, din sus de Găgeşti, s -au dat d(um)isal(e) boieriului nostru Pârvului pitariul ca să ţii pentru paguba ce au avut cari i s-au fost făcut(ă) mai întâi şi carte domnii mel(e), cu inelul cel micu, ca să oprescu de moşii cu tot ce scriu mai sus despre Dabija păharnicul. Şi Dabija au fostu început a face moară acolo într-acel vadu. Şi mărgând Pârvul pitariul cu carte domnii mele să opresc, iar Dabija n-au băgat samă, ce au venit şi la Divanul domnii mele de s-au pârât de faţă cu Pârvul şi s-au dat rămas Dabija păharnicu neavând nicio treabă cu ace moşii, ca să lipsasc(ă); şi s-a făcut şi carte de rămas Pârvului pitariului şi Dabija nici cu acei nu s-au ţinut, ce au tot făcut moara, până au dat-o pe făină. Pentr-acei domnii me au dat voie Pârvului ca să aibă a opri moara gata să o ţii, de vremi că n-au băgat în samă giudecata ce au avut la Divanu şi nimică nu cutezi a să puni înpotriva cărţii domnii mele. Vel lwg<o>f<e>t ukil1. † G(rigori) Coste <?> stolnic <m. p.>. ANI, Documente, 405/141. Copie. 5. 1725 iunie 20 Suret di pe luminată carte mării sale Ioan Mihaiu Racoviţ(ă) v(oie)vod din let 7233 <1725> iuni(e) 20. † Iw Miha6 Racovi] ă voevod<a>, Boj<ïe6> mil<o>st<ï6>, g<o>s<po>d<a>r<\> Z<e>mli Mwldavscoi. Dat-am carte domnii meli Sandii răpăosatului Pârvului pitar ca să fiie volnică cu carte domnii meli pentru o moşiie, anume Găgeştii, cari esti pi Gârla Putnii, cari ace moşiie au fost a lui Lupaşco căpitan di cătani, ficioru popii lui Solomon di pi Gârlă, şi făcându multă pagubă şi jac Pârvului pitariului domnia me i-am dat ace moşiie cu ispisocu şi cu întărituri Sandii Pârvoaii ca să aibă a o vinde orcui ar găsî cu carte domnii mele şi nime din cine ar cumpăra ace moşiie să nu aibă nicio sâială, pentru căci domniia me i-am dat volniciie să o vândă orcui ar găsî şi nime să nu cutezi asta înpotrivă, piste carte domnii meli, ca să-ş(i) plineasc(ă) paguba ce au făcut ace cătană. † G(rigori) Coste <?> stolnic <m. p.>1. ANI, Documente, 405/140. Copie. ________________ 1 Se indică locul peceţii. MĂRTURII DESPRE PEDEPSIREA CELOR CE „S-AU FĂCUT CĂTANE” 79 TESTIMONIES ABOUT THE PUNISHMENT OF THOSE WHO “MADE THEMSELVES SOLDIERS” UNDER THE PRINCE MIHAI RACOVIŢĂ (Summary) Keywords: revolt, robberies, punishment, betrayal. Reading the content of five unpublished documents from the collection of Documents at the National Archives of Iaşi, provided the opportunity to return to a confused moment of the history of Moldavia, which occurred at the turn of 1716. The events appeared as part of a tense external context, accompanied by a worsening domestic situation, generated by the fact that Prince Mihail Racoviţă promoted close friends to different positions, in the detriment of other high boyars, as well as his tax measures meant to limit the privileges of the low boyars' class. In this general discontent context, the Austrian troops led by General Francisc Ernaut of Lorraine were easily joined by an army made of high boyars, eager of praise, and lower boyars, discontent with the violation of their privileges. Mihai Racoviţă managed to defeat the Austrians and their supporters with the help of the Tartars. The documents we edited reveal to us things about the fate of those who, allying with the Austrians and revolting against the Prince and implicitly against the Porte, were accused of betrayal, some of them paying with their freedom, with their fortune and even with their life, to compensate the victims and as an example for other rebels.